 NA RICHARD MUNGUTI MAHAKAMA ya Upeo imeidhinisha kuachishwa kazi kwa Jaji Mary Muthoni Gitumbi kwa sababu ya changamoto ya matatizo ya akili. Majaji Mohammed Ibrahim, Smokin Wanjala, Njoki Ndung’u, Isaack Lenaola na William Ouko walikubaliana na uamuzi wa jopo lililoteuliwa na Rais mstaafu Uhuru Kenyatta kwamba “Jaji Gitumbi hafai kuhudumu kama jaji katika Mahakama Kuu kutokana na changamoto ya matatizo ya kiakili.” Katika uamuzi wao majaji hao walisema majukumu ya jaji wa Mahakama Kuu ni mengi na yanahitaji kusoma, kufanya utafiti na kuandika maamuzi barabara. “Kazi ya ujaji inahitaji mtu mwenye utimamu wa akili kwa vile jaji hufanya utafiti na kuandika maamuzi yasiyo na kasoro,” sehemu ya uamuzi wa majaji hao inasema. Hata hivyo, majaji hao walisema si kupenda kwake jaji huyo kuugua. Majaji hao walisema kutokana na ushahidi uliowasilishwa na jopo lililojumuisha majaji watatu na wataalam wa tiba za akili, wawili wamefikia uamuzi kwamba “Jaji Gitumbi hafai kuwa jaji katika kitengo cha kuamua kesi za mashamba na mazingira.” Waliratibisha uamuzi wa jopo hilo kwamba jaji huyo aondoke idara ya mahakama. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  